Polisie met stoele gegooi; 3 vas ná onwettige kerkbyeenkoms(Foto: SA Polisie) Drie mense is in hegtenis geneem nadat die polisie Sondag rubberkoeëls en skokgranate ingespan het om mense uiteen te jaag na ’n onwettige byeenkoms in ’n kerk in Sebokeng, suid van Johannesburg. Polisiebeamptes het gereageer op klagtes oor ’n onwettige byeenkoms in die kerk en het met hul aankoms ’n groep van sowat 250 gemeentelede beveel om die perseel te verlaat, het brig. Mathapelo Peters, polisiewoordvoerder, gesê. “Daar is nie aan die polisiebeamptes se opdragte gehoor gegee nie en die situasie het gewelddadig geraak nadat gemeentelede stoele na die polisie begin gooi het. Polisiebeamptes het hierna rubberkoeëls en skokgranate gebruik om die groep uiteen te jaag.” Twee manlike kerkleiers, 47 en 69 jaar oud, is in hegtenis geneem vir die oortreding van die Wet op Rampbestuur ingevolge die aangepaste vlak 3-regulasies. ’n 62-jarige vrou is op dieselfde klagte en ’n bykomende klag van openbare geweld in hegtenis geneem. “Die polisie doen ’n beroep op mense om aan die inperkingsregulasies te voldoen en nie uit hul pad te gaan om die wet te oortree nie,” het Peters gesê.